Paradigmer for revisionsbestemmelser

# Paradigme B – revision af tilskudsregnskaber

Den følgende tekst kan anvendes som udgangspunkt for udformningen af revisionsbestemmelser, hvis der ydes *tilskud til projekter (afgrænsede aktiviteter)*.

Der kan være behov for at tilpasse teksten i § 1, afhængigt af om der i forvejen er fastsat krav om revision, om der anvendes en bagatelgrænse, så mindre tilskud er fritaget for kravet, og om tilskudsyder i visse tilfælde har adgang til at træffe individuelle afgørelser om, hvorvidt der stilles krav om revision i forbindelse med de enkelte tilsagn. Hvis dette ikke er tilfældet, vil de relevante krav kunne indarbejdes i § 1.

I paradigmet tænkes revisionsbestemmelserne fastsat i en revisionsinstruks, som ministeriet kan gøre gældende på tværs af en række forskellige ordninger (forskellige bekendtgørelser), og som eventuelt også kan fremsendes til ansøgerne, når der meddeles tilsagn om tilskud. Bestemmelserne kan også fastsættes i en bekendtgørelse, hvis dette er mest hensigtsmæssigt, fx fordi der ikke i forvejen er et fast krav om revision.

## [Instruks] om godkendte revisorers revision af regnskaber for tilskud [på xx kr. eller derover] ydet i henhold til [lov om …] (udstedt med hjemmel i …)

**§ 1.** Denne [instruks] finder anvendelse på godkendte revisorers ydelser i tilfælde, hvor [ministeriet/tilskudsyder] har stillet krav om revision i forbindelse med tilskud i henhold til [lov om …]. Det følger af [bekendtgørelse nr. …], at modtagere af tilskud [på xx kr. eller derover], der ydes i henhold til [bekendtgørelse nr. … ], er underlagt et sådant krav. [Ministeriet/tilskudsyder kan desuden efter individuel afgørelse stille krav om revision til modtagere af …].

*Stk. 2.* Statsinstitutioner og andre institutioner mv., hvis regnskaber revideres af Rigsrevisionen i medfør af lov om revisionen af statens regnskaber m.m. (rigsrevisorloven) eller bestemmelser i anden lovgivning, kan ikke pålægges krav om revision ved en godkendt revisor. [Instruksen] finder derfor ikke anvendelse i disse tilfælde.

*Stk. 3.* Revisionen skal udføres af en person, der er godkendt som statsautoriseret eller registreret revisor efter lov om godkendte revisorer og revisionsvirksomheder (revisorloven).

*Stk. 4.* Revisionen udføres efter aftale mellem [institutionen] og den godkendte revisor. Det påhviler den godkendte revisor at påse, at forudsætningerne for, at revisor kan acceptere og gennemføre opgaven, er opfyldt. Det påhviler [institutionen] at give revisor de oplysninger, som må anses at have betydning for revisors opgave.

*Stk. 5.* Gennemførelsen af revisionen i overensstemmelse med denne [bekendtgørelse] er en betingelse for, at [institutionen] kan oppebære tilskud fra [tilskudsyder]. De vilkår for revisors opgave, der følger af denne [bekendtgørelse], kan ikke tilsidesættes ved aftale mellem revisor og [institutionen].

**§ 2.** Den godkendte revisors opgave angår de regnskaber, som modtagerne af tilskud skal udarbejde i henhold til [bestemmelse i lov, bekendtgørelse eller andet grundlag].

*Stk. 2.* Revisionen omfatter det endelige regnskab for det samlede tilskud [samt de årlige/periodiske regnskaber, jf. …]. Regnskabet udarbejdes til brug for [tilskudsyder] med det formål at give [tilskudsyder] et sikkert grundlag for kontrol med tilskuddets anvendelse. Regnskabet skal være rigtigt og udarbejdet i overensstemmelse med retningslinjerne i [bekendtgørelse, tilsagnsskrivelse eller andre fastsatte krav til regnskaberne]. Dette indebærer, at regnskabets oplysninger om gennemførte aktiviteter og opnåede resultater er korrekte, og at de [indtægter og] udgifter, der indgår i regnskabet, er [opnået og] afholdt i overensstemmelse med de fastsatte generelle og individuelle betingelser for opnåelsen af tilskud.

**§ 3.** Revisionen udføres i overensstemmelse med internationale standarder om revision og de yderligere krav, der er gældende i Danmark, samt standarderne for offentlig revision. Standarderne for offentlig revision præciserer de særlige krav til en revision af et tilskudsregnskab, der følger af god offentlig revisionsskik, således som dette begreb er fastlagt i § 3 i lov om revisionen af statens regnskaber m.m. (lovbekendtgørelse nr. 101 af 19. januar 2012). Dette indebærer, at revisor gennemfører juridisk-kritiske revisioner og forvaltningsrevisioner som led i opgaven.

**§ 4.** Revisor skal udarbejde en erklæring om den udførte revision, hvoraf det skal fremgå, at opgaven udføres på grundlag af bestemmelserne i [lov om…].

*Stk. 2.* Revisor skal oplyse i erklæringen, at revisor har udført sin revision i overensstemmelse med standarderne for offentlig revision.

**§ 5.** Revisor skal udarbejde [protokollater], der skal indeholde de oplysninger, som revisor skriftligt kommunikerer til tilskudsmodtagerens øverste ledelse som led i opgaven.

*Stk. 2.* [Protokollaterne] skal indeholde revisors rapportering af konklusionerne af alle juridisk-kritiske revisioner og forvaltningsrevisioner, som revisor gennemfører i overensstemmelse med standarderne for offentlig revision.

*Stk. 3.* Revisor skal påse, at institutionen indsender en genpart af [protokollaterne] til tilskudsyder sammen med revisors erklæring og det reviderede regnskab.

**§ 6.** Bliver revisor opmærksom på lovovertrædelser eller tilsidesættelser af forskrifter af væsentlig betydning i forbindelse med tilskudsmidlernes forvaltning, påhviler det revisor straks at give tilskudsmodtager meddelelse herom og at påse, at tilskudsmodtagers ledelse inden 3 uger giver [ministeriet/tilskudsyder] meddelelse herom. I modsat fald er det revisors pligt at orientere [ministeriet/tilskudsyder]. Revisors bemærkninger indsendes sammen med meddelelsen.

*Stk. 2.* Det samme gælder, hvis:

1. gennemførelsen af det projekt eller den samlede aktivitet, hvortil der ydes tilskud, er usikker af økonomiske eller andre årsager
2. revisor agter at fratræde opgaven, fordi forudsætningerne for gennemførelsen af en revision i overensstemmelse med gældende etiske og faglige krav og standarder ikke længere er til stede, og dette skyldes forhold hos tilskudsmodtageren.

**§ 7.** Nærværende instruks træder i kraft den … med virkning for … Samtidig ophæves instruks af …